30.12.2022
ET
Euroopa Liidu Teataja
C 498/25
7. märgib, et kaasates asjaomaseid kohalikke ja piirkondlikke sidusrühmi, sealhulgas ettevõtjaid, ülikoole ja teaduskeskusi, kodanikuühiskonna organisatsioone ja kodanikke, aitavad linnad ja piirkonnad suurendada teadlikkust kohaliku, piirkondliku, riikliku ja üleilmse tasandi kliimameetmetest ja üldsuse heakskiitu nendele ning võimaldada ja edendada head elu kõigile planeedi võimaluste piires;
8. tuletab meelde, et kliimaalane tegevuskava oli üks peamisi teemasid, mis tõstatati Euroopa tuleviku konverentsi kodanike paneelaruteludes ja täiskogus, mille tulemusena esitati 49 ettepanekut koos täiendavate üksikasjalike meetmetega.
ELi kodanikud nõuavad kiiremat rohepööret ning rõhutavad vajadust keskenduda haridusele, paremale teabevahetusele ja sotsiaalse õiglusega tegelemisele; (1)
9. tuletab meelde, et kliimamuutustel on selge sooline mõõde, sest kliimamuutuste tagajärjed mõjutavad kogu maailmas rohkem naisi.
Seepärast on tõhusate kliimameetmete seisukohast äärmiselt oluline, et naisjuhid osalevad kliimaläbirää­ kimistel.
Kohalik ja piirkondlik kliimadiplomaatia võib aidata seda lõhet ületada, sest kohalikus poliitikas osaleb proportsionaalselt rohkem naisi;
10. rõhutab, et linnades on palju noori, kes on kliimameetmete esirinnas.
Nad loovad uusi liikumisi ja algatusi, nagu noorte kliimastreik, tekitades valitsustele kohalikul, piirkondlikul ja riigi tasandil uut liiki survet.
Koostöös noorteorganisatsioonidega pakuvad linnad noortele sobivaid vahendeid, platvorme ja ruume, et väljendada oma arvamust tänavakogunemiste või kohalike volikogude koosolekutel osalemise kaudu.
Lõppkokkuvõttes kujundavad linnad ja piirkonnad aktiivselt tulevikujuhte, kes on valmis tegelema kohalike probleemidega ja esindama oma kogukonda;
11. juhib tähelepanu sellele, et eriti oluline on kaasata kohalikud ja piirkondlikud omavalitsused nende võimaluste ja ohtude väljaselgitamisse, mis tulenevad kavandatud kliimameetmetest eri sugupoolte, vanuserühmade, kutsealarühmade ja ärivaldkondade esindajate tööhõive, sissetulekute ja majandustegevuse seisukohast;
12. on veendunud, et arvestades lähedust kodanikele, aitavad linnad ja piirkonnad suurendada kogukonna mõjuvõimu ning saavutada enesemääramist ja head valitsemistava: kohalik ja piirkondlik diplomaatia loob otsese seose kodanike ja üleilmsete küsimuste vahel, ületades demokraatia puudujäägid traditsioonilises mitmepoolses poliitikakujundamises, mille puhul kodanikke ei kaasata tehtavatesse otsustesse;
13. on veendunud, et kohalik ja piirkondlik kliimadiplomaatia võib aidata lahendada riikidevahelise diplomaatiaga seotud konkreetseid probleeme, nagu sagedased ummikseisud ning põhja- ja lõunapiirkondade vahelised erinevused;
14. juhib tähelepanu piirkondade ja kohalike omavalitsuste rahvusvahelistele ühendustele, mis tegelevad kliimamuu­ tustega, nt kliimapartnerlus „Under2 Coalition“.
Need annavad suure panuse rahvusvahelisse kliimapoliitikasse kohalikul ja piirkondlikul tasandil ning peaksid seepärast olema tihedamalt kaasatud ÜRO läbirääkimistesse.
Komitee kutsub komisjoni üles kaasama sellised ühendused oma kliimadiplomaatiasse;
15. juhib tähelepanu mitmele tasandile, kus kohalikud ja piirkondlikud osalejad edendavad rahvusvahelist ja ELi kliimakava:
a) oma haldusalas edumeelsete kliimameetmete võtmine, kaasates nende rakendamise kiirendamiseks kohalikke sidusrühmi ja eri rühmade esindajaid;
b) teiste kohalike ja piirkondlike osalejate kaasamine horisontaalsesse diplomaatiasse, et nad kohustuksid täitma ambitsioonikaid kliimaeesmärke, luues seega edasipüüdlike kliimaeesmärkidega piirkondadest laiemaid ja tugevamaid kogukondi;
c) riikliku keskkonna- ja kliimapoliitika mõjutamine vertikaalse diplomaatia abil ning kandval häälel kliimaaruteludes ja riigi tasandi läbirääkimistes osalemine; võimaliku kahju piiramine ebasoodsa riikliku poliitika korral;
(1)
3. ettepaneku meetmes 11 nõutakse, et EL kindlustaks oma juhtpositsiooni ning suurendaks oma rolli ja vastutust, et edendada ambitsioonikaid kliimameetmeid, õiglast üleminekut ning toetust kahjude ja kahjustustega tegelemiseks rahvusvahelises raamistikus.